Likumprojekts

**Grozījumi Ieroču aprites likumā**

Izdarīt Ieroču aprites likumā (Latvijas Vēstnesis, 2019, 61. nr.) šādus grozījumus:

1.  1. pantā:

izteikt 14. punktu šādā redakcijā:

"14) **ierocis** – priekšmets vai mehānisms, kas speciāli radīts dzīvu vai nedzīvu mērķu iznīcināšanai vai bojāšanai, salūtpatronu, kairinošu vielu, citu aktīvu vielu vai pirotehniskas signālmunīcijas izšaušanai;";

izteikt 30. punktu šādā redakcijā:

30) **munīcija**–priekšmeti, kas konstruktīvi izgatavoti šāviena izdarīšanai un paredzēti dzīvu vai nedzīvu mērķu iznīcināšanai vai bojāšanai, salūtpatronu, kairinošu vielu, citu aktīvu vielu vai pirotehniskas signālmunīcijas izšaušanai;".

2.  4. pantā:

izslēgt otrajā daļā vārdus "kā arī gāzes ieroci un signālieroci";

papildināt pantu ar piekto, sesto un septīto daļu šādā redakcijā:

"(5) Ministru kabinets nosaka:

1) kārtību, kādā klasificē gāzes ieročus un signālieročus, kā arī pārbauda to atbilstību E kategorijas ieroču tehniskajām specifikācijām;

2) kārtību, kādā pieprasa un saņem gāzes ieroču un signālieroču paraugus pārbaudes veikšanai;

3) E kategorijas ieroču tehniskās specifikācijas.

(6) Ja Valsts policija, klasificējot gāzes ieročus un signālieročus, konstatē, ka attiecīgais gāzes ierocis un signālierocis nav uzskatāms par E kategorijas ieroci, tā veic gāzes ieroča un signālieroča klasifikāciju atbilstoši normatīvajos aktos par šaujamieroču un to munīcijas klasifikāciju noteiktajai kārtībai, izņemot gadījumu, ja gāzes ieroča un signālieroča aprite Latvijā ir aizliegta.

(7) Valsts policija ir kontaktpunkts, kas nodrošina gāzes ieroču un signālieroču atbilstības pārbaudi E kategorijas ieroču tehniskajām specifikācijām, sadarbojas ar citām Eiropas Savienības dalībvalstīm un Eiropas Ekonomikas zonas valstīm, kā arī pēc pieprasījuma saņemšanas informē citu Eiropas Savienības dalībvalsti un Eiropas Ekonomikas zonas valsti par minētās atbilstības pārbaudes rezultātiem."

3. Papildināt 5. panta septīto daļu pēc vārdiem "un signālieroči" ar vārdiem "kas atbilst Ministru kabineta noteikumos norādītajām tehniskajām specifikācijām un".

4. Papildināt informatīvo atsauci uz Eiropas Savienības direktīvām ar 4. punktu šādā redakcijā:

"4) Komisijas 2019. gada 16. janvāra Īstenošanas direktīvas (ES) 2019/69, ar ko nosaka trauksmes un signālieroču tehniskās specifikācijas saskaņā ar Padomes direktīvu 91/477/EEK par ieroču iegādes un glabāšanas kontroli."

Likums stājas spēkā 2020. gada 17. janvārī.

Iekšlietu ministrs

S. Ģirģens